Pokémon Go

***Pokémon Go*** (skrives ofte ***Pokémon GO***) er et mobilspill der en skal fange virtuelle monstre (pokémon) med en smarttelefon i den virkelige verden. Spillet er stedbasert, det vil si avhengig av mobilens geografiske plassering, og bruker utvidet virkelighet som blander informasjon fra den fysiske verden med ulike virtuelle effekter. *Pokémon Go* er utviklet av Niantic og utgitt av The Pokémon Company som en del av franchise-systemet Pokémon. Det kom på markedet i juli 2016 for iOS og Android.

Spillet lar spillere fange, bekjempe og trene pokémon-monstre, maskotliknende spill- og tegnefilmfigurer som opprinnelig ble lansert i Japan i 1996. Spillmonstrene blir vist i form av datafigurer på mobilskjermen plassert i kart og på mobilbilder av nærmiljøet, som om de fantes i de virkelige omgivelsene. Spillet bruker GPS og kameraet på enhetene. Spillet er *[[free-to-play]]*, det vil si har gratis grunnpakke, men kan utvides med valgfrie tilleggselementer som koster penger.

Kort etter lanseringen har spillet blitt en av de mest nedlastede applikasjonene for smarttelefoner. Etter én uke var det mer enn 21 millioner spillere i USA. I begynnelsen av september 2016 hadde spillet blitt lastet ned over 500 millioner ganger på verdensbasis. *Pokémon Go* er dermed det mest brukte mobilspillet noensinne, og har flere brukere enn Instagram og Twitter. Den enorme populariteten har styrket aksjekursen til Nintendo, som er en av eierne av The Pokémon Company. Selve spillet har fått blandet mottagelse av kritikerne. Leger og andre har rost *Pokémon Go* som et helsefremmende tiltak både fysisk og psykisk fordi spillerne kommer seg ut, beveger seg og får sosial direktekontakt med medspillere. Andre har kritisert spillet for at svært ivrige brukere har forårsaket ulykker og ordensforstyrrelser. Flere har kommentert *Pokémon Go* som et uvanlig fenomen kulturelt og psykologisk. Blant annet har kirker fungert som et møtepunkt og samlingssted for spillere. Flere spillpedagoger har foreslått å bruke spillet som et alternativt verktøy til å lære om lokalhistorie.

## Spill

Når spilleren logger inn i appen første gang skaper spilleren sin personlige avatar. Spilleren kan velge avatarens stil, hår-, hud- og øyefarge, samt velge blant et begrenset antall drakter. Etter at avataren er skapt, vises den ved spillerens nåværende posisjon sammen med et kart over spillerens nærmeste omgivelser. Funksjonene på kartet omfatter en rekke pokéstops og pokémon-gym. Disse er vanligvis plassert ved identifiserbare og kjente landemerker, som for eksempel offentlige kunstverk, historiske steder, monumenter og andre liknende områder.

Mens spilleren beveger seg i den virkelige verden, beveger avataren seg på kartet ved hjelp av GPS-systemet på smarttelefonen. Forskjellige typer pokémon er bosatt på forskjellige steder, ofte avhengig av type område man befinner seg på, for eksempel finnes det vann-pokémon på områder med mye vann. Dette kan være strender, innsjøer etc. Når en spiller støter på en pokémon, kan det enten vises med utvidet virkelighet eller med en forhåndsinnspilt naturbakgrunn. Utvidet virkelighetsmodus bruker kameraet og gyroskopet på spillerens mobiltelefon for å vise et bilde av en pokémon som om den var virkelig. Spillere kan også ta bilder av pokémon man møter, både med og uten utvidet virkelighetsmodus aktivert.

I motsetning til andre spill i *Pokémon*-serien, bekjemper ikke spillere i *Pokémon-Go* ville pokémon for å fange dem. Når spilleren møter en vill pokémon, kan spilleren kaste en Poké-ball på den. Hvis spilleren feiler med å fange en pokémon, vil pokémonen flykte. Hvis spilleren lykkes med å fange en pokémon blir den spillerens. For å lykkes, må spilleren bruke riktig kraft, timing og type Poké-ball. Når spilleren har fanget en vill pokémon belønnes spilleren med to typer spill-valuta, sukkertøy og stjernestøv. Sukkertøyene som tildeles avhenger av hvor pokémonen befinner seg i utviklingen sin. En spiller kan bruke stjernestøv og sukkertøy for å øke en pokémons «slagkraft». Det er imidlertid bare sukkertøy som kan brukes til å utvikle en pokémon. Hver pokémons utvikling har sine egne sukkertøy som kan brukes til å utvikle den. Spilleren kan også overføre pokémon til Pokémon-professoren for å tjene flere sukkertøy og lage plass til flere pokémon. Målet med spillet er å fylle ut alle oppføringene i Pokédex, en katalog over pokémon, ved å fange og utvikle alle 151 pokémon.

Alle pokémon blir vist med sine individuelle Combat Points (CP), altså slagkraft. En pokémons slagkraft er et anslag over hvor sterk den er i kamp. Ikke alle pokémon-figurer av samme type har samme slagkraft. Generelt vil en spiller fange pokémon med større slagkraft etter som spillerens nivå øker.

Spillere opparbeider poeng for erfaring med forskjellige aktiviteter i spillet. Spillernes nivå (Level) stiger når man får nok erfaringspoeng (XP). På nivå fem er spilleren i stand til å kjempe i et pokémon-gym og være med i ett av tre lag (rød for *Team Valor*, som har pokémonen Moltres som maskot; blått for *Team Mystic*, som har Articuno som maskot, eller gult for *Team Instinkt*, som har Zapdos som maskot). Lagene fungerer som større enheter innenfor *Pokémon Go-*verdenen. Hvis en spiller går inn i et Pokémon-gym som er kontrollert av en spiller som ikke er en del av samme lag, kan de utfordre lederen der for å senke gymets «prestisje». Når prestisjen til et gym er redusert til null vil spilleren ta kontroll over gymet og være i stand til å sette en pokémon der for å forsvare det. På samme måte kan et team oppgradere prestisjen til et gym kontrollert av dem selv ved å slåss med lederen.

Spillet er gratis å laste ned og spille. Ved å besøke pokéstops i spillet, vil man finne gratis poké-baller, pokémon-egg og andre nyttige spillgjenstander. Det er også mulig å kjøpe poké-baller og andre spillelementer.

I et intervju i juni 2017 nevnte en representant fra Niantic at det vil komme oppdateringer som gjør det mulig for de mest engasjerte spillerne å motta spesielle invitasjoner til eksklusive events, hvor dem kan fange både sjeldne og legendariske pokémon.

## Utvikling
Ideen til spillet kom opp i 2014 som et aprilspøk-samarbeid mellom Satoru Iwata i Nintendo, Tsunekazu Ishihara i The Pokémon Company og Tatsuo Nomura i Google Maps kalt «Pokémon-utfordringen». Tatsuo Nomura ble etter hvert prosjektleder i Niantic for den sentrale delen av prosjektet. Den 10. september 2015 dedikerte han og Ishihara talen sin, i forbindelse med kunngjøringen av spillet, til Iwata, som døde to måneder tidligere. 

Niantic brukte data fra sitt utvidede virkelighetsspill *Ingress* til å befolke pokéstops og gym i *Pokémon Go*. Pokéstops og gymmer i *Pokémon Go* var portaler i *Ingress*. Portalene i *Ingress* var for det meste registrert av spillerne som kalles agenter, og nye portaler ble opprinnelig regulert av et sett med regler. En spesielt relevant regel for registrering av portaler var at portalen skal være offentlig tilgjengelig. Mens spillet *Ingress* pågikk fulgte agentene generelt ikke reglene, og nye portaler ble registrert på steder som ikke er offentlig tilgjengelig. Spillet utviklet seg mens antall autonome spillere økte. Det er ikke et 1:1-forhold mellom portalene i *Ingress* og pokéstops og gym i *Pokémon Go*, så det er uklart om det er flere pokéstops og gym enn portaler, men en kan anta at det er flere portaler i *Ingress* fordi det er mange portaler i *Ingress* som ikke har et pokéstops eller gym som motstykke i *Pokémon Go*. Portaler i Ingress kan også fjernes ved en lang prosess der en agent kan rapportere inn plasseringen av en portal, enten fordi den plassert feil, fordi den ikke ekisterer, fordi den ikke eksisterer på det aktuelle geolokasjonen lenger eller fordi den er upassende. Det er uklart om det er en statisk eller dynamisk sammenheng mellom *Ingress*' portaler og pokéstops og gym i *Pokémon Go*, slik at agenter kan fortsette å påvirke *Pokémon Go*. 

Spillets lydspor ble skrevet av Junichi Masuda, som har komponert musikken til tidligere *Pokémon-*serier. Han har også bistått med noe av spillets design.

4. mars 2016 annonserte Niantic at en betatest eksklusiv for Japan ville begynne senere i måneden. Beta-testen ville tillate spillere å bistå med finpuss før spillet blir lansert. Beta-testen ble senere utvidet til andre land. 7. april ble beta-testen utvidet til Australia og New Zealand. 16. mai ble beta-testen åpnet i USA. Den ble avsluttet 30. juni 2016.

Utvikleren Niantic har planer om å gradvis legge til nye funksjoner som bytting av pokémon mellom spillere, etter at server- og kapasitetsproblemene er løst. Andre funksjoner som er forventet i spillets fremtid er flere pokémon, flere personaliseringsmuligheter til spillernes avatarer, hendelser som gjør det mulig å fange sjeldne pokémon, samt funksjonelle utvidelser mellom andre pokémon-spill fra hovedserien.

### ''Pokémon Go'' Plus

*Pokémon Go* Plus er en Bluetooth-basert bærbar enhet, som lar spillere bevege seg i spillets kart uten å se på smart-enheten sin. Når spilleren er i nærheten av en pokémon eller en PokéStop, vibrerer den. Spilleren kan dermed trykke på en knapp for å fange pokémonen. Spilleren kan ikke kontrollere hva man har fanget før Go Plus er koblet til en smart-enhet. Det er planlagt utgitt i juli 2016. Det er formet som en kombinasjon av en Pokéball  og en Google Maps-markør. Den kostet 34,99 amerikanske dollar ved forhåndsbestilling, og ble oppført på eBay for over 100 amerikanske dollar etter at Amazon, GameStop og den offisielle Pokémon-butikken var utsolgt.

### Tekniske problemer
Da spillet ble lansert, stoppet det mange steder å virke en rekke ganger på grunn av ekstrem belastning på serverne. Stadige krasj og innloggingsfeil plaget spillerne og dette fortsatte i flere dager. De første to dagene etter lansering fikk ikke spillerne tilgang gjennom kontoen sin, og bare Gmail-baserte kontoer fikk tilgang. 11. juli gikk serverne i Australia igjen ned en rekke ganger og spillerne la skylda på britiske brukere som gikk utenom lokale servere og brukte de australske for å spille før spillet var offisielt utgitt ut der. Noen få timer etter at spillet ble lansert i mange europeiske land, 16. juli, gikk spillserverne midlertidig ned. En hackergruppe som kalte seg «PoodleCorp» påstod at de hadde gjort det og at de hadde brukt et tjenestenektangrep. *Pokémon Go*s offisielle Twitter-side omtalte problemet og sa det ble fikset senere samme dag. Dagen etter gikk serverne ned igjen siden spillet ble lansert i Canada.

Noen tidlige iOS-installeringer av *Pokémon Go* oppga at appen hadde full tilgang til Google-kontoene deres, og dermed tilgang til e-poster med Gmail, Google Drive-baserte filer, bilder og videoer lagret i Google, samt alt annet innhold i deres Google-konto. The Pokémon Company og Niantic svarte at det var en feil at iOS-appen skulle ha full brukertilgang til spillernes Google-konto. Adam Reeve som opprinnelig fremsatte påstanden på Tumblr opplyste i ettertid at han ikke kunne være 100% sikker på at påstanden var riktig. Dan Guido, administrerende direktør for sikkerhetsselskapet Trail of Bits, analyserte programmeringen av appen og oppdaget at spillet ba om full tilgang til kontoen, men dette ga ikke mulighet for tredjepartsbruk som opprinnelig påstått. Guido fant at dette utilsiktet hadde gitt Niantic tilgang til brukernes e-poster, adresser og telefonnummer. En etterfølgende oppdatering av iOS-appen reduserte omfanget av tilgangen appen får. Niantic sendte også ut en melding om at ingen informasjonsinnsamling var gjennomført og kun det som var nødvendig for å få tilgang til å bruke appen hadde blitt brukt.

## Utgivelse

### Regional tilgjengelighet
Spillet ble utgitt i Australia, New Zealand og USA 6. juli 2016. På grunn av høy belastning på serverne ved utgivelsen, uttalte Niantics administrerende direktør John Hanke at utgivelsen i de fleste andre regioner ble «satt på pause inntil Niantic hadde kontroll» på problemene. *Pokémon Go* ble utgitt i Tyskland 13. juli, og i Storbritannia dagen etter.

Det ble gitt ut i Italia, Spania og Portugal 15. juli. Spillet skulle lanseres i Frankrike 15. juli, men det ble utsatt på grunn av terrorangrepet i Nice.  16. juli ble spillet sluppet i Østerrike, Belgia, Bulgaria, Kroatia, Kypros, Tsjekkia, Danmark, Estland, Finland, Hellas, Grønland, Ungarn, Island, Irland, Latvia, Litauen, Luxembourg, Malta, Nederland, Norge, Polen, Romania, Slovakia, Slovenia, Sverige, and Sveits. I Canada ble spillet utgitt 17. juli og i Puerto Rico 19. juli. Det ble først rapportert at spillet skulle utgis 20. juli i Japan, men etter at opplysninger om en sponsoravtale med McDonald's lakk ut, ble utgivelsen utsatt uten noen opplysninger om når spillet skulle lanseres. Det ble utgitt i Japan 22. juli.

Indonesia var det første asiatiske landet hvor *Pokémon Go* kunne spilles til tross for at det ikke ble offisielt utgitt. Spillet har ikke blitt utgitt i Sør-Korea, og det er store restriksjoner på bruken av kartdataene der. På grunn av en glipp var et lite område rundt Sokcho i den nordøstlige delen av landet, regnet av Niantic som en del av Nord-Korea, og spillet var dermed spillbart i det området. Mange mennesker har benyttet seg av glippen for å spille *Pokémon Go* der. Bussbiletter fra hovedstaden Seoul ble utsolgt og innbyggerne i Sokcho delte informasjon om gratis Wi-Fi i området med turistene. Spillerne oppdaget også et pokémongym i Panmunjom ved den demilitariserte sonen i Korea. Denne gymmen ble senere fjernet fra spillet.

I Kina er Googles tjenester stengt av den kinesiske brannmuren. Spillere i Kina kjøpte australske App Store ID-er og brukte en GPS spoofing-app for å benytte Googles tjenester og fordi det ikke er noen pokémon å fange i Kina. Mange kinesere lastet ned en klone kjent som *City Spirit Go* og som ble utgitt kort etter *Pokémon Go* sin betatest i Japan.

### Nedlasting og salg
*Pokémon Go* klatret raskt til toppen av listene «Top Grossing» and «Free» på den amerikanske iOS App Store. Spillet har blitt det spillet som raskest kom på toppen av App Store og Google Play, siden det gikk fortere enn *[[Clash Royale]]*, den tidligere rekordholderen. I løpet av den første uken ble *Pokémon Go* tidenes mest nedlastede app i App Store. I løpet av de første to dagene ble det ifølge SimilarWeb installert på mer enn 5 % av alle Android-enheter i USA. Ifølge Sensor Tower ble spillet lastet ned mer enn 10&nbsp;millioner ganger i løpet av den første uken og ble den appen som raskest var lastet ned så mange ganger noensinne. SurveyMonkey rapporterte at spillet var det mest aktive i USA noensinne med 21&nbsp;millioner aktive brukere 12. juli og at det slo *[[Candy Crush Saga]]* sin topplassring på 20&nbsp;millioner. Til sammenligning estimerte Sensor Tower at det var lastet ned 15&nbsp;millioner ganger på verdensbasis 13. juli. 15. juli spilte omkring 1,3&nbsp;millioner mennesker spillet i Nederland til tross for at appen ikke var sluppet ut der. 20. juli hadde mer enn 30&nbsp;millioner mennesker lastet ned spillet på verdensbasis. I løpet av de tre første timene etter at det ble utgitt i Japan var det lastet ned mer enn 1,3&nbsp;millioner ganger.

Gjennom kjøp i spillet hadde det 20. juli generert mer enn 35&nbsp;millioner amerikanske dollar i inntekter. iOS-brukere alene genererte daglig omkring 1,6&nbsp;millioner amerikanske dollar i inntekter. Gjennomsnittlig daglig bruk av appen på Android-enheter oversteg Snapchat, Tinder, Twitter, Instagram, og Facebook. iOS-brukerne spilte gjennomsnittlig 33&nbsp;minutter og 25&nbsp;sekunder daglig sammenlignet med 22&nbsp;minutter og 8&nbsp;sekunder brukt på Facebook og 18&nbsp;minutter og 7&nbsp;sekunder på Snapchat.
### Respons i finansmarkedet

Innvestorer reagerte på responsen til det første utgivelsen av *Pokémon Go* 7. juli og aksjekursen steg innledningsvis med 10 % og 14. juli hadde den økt med 50 %. Til tross for at Nintendo bare eier 33% av aksjene i Pokémon-franchisen og antagelig bare får 30% av *Pokémon Go*s inntekter, tilsvarte aksjekursen etter utgivelsen en økning i verdi på omkring 14,5 milliarder amerikanske dollar. Nintendos markedsverdi økte med 9 milliarder amerikanske dollar i løpet av de fem dagene etter at *Pokémon Go* ble utgitt. Utviklingen fortsatte i mer enn en uke etter at spillet var lansert og 19. juli var aksjekursen til Nintendo mer enn doblet sammenlignet med før spilet ble utgitt. Omsetningen av aksjer nådde rekordstore 703,6&nbsp;milliarder yen (6,6&nbsp;milliarder amerikanske dollar) og handelen med aksjene utgjorde en fjerdedel av all hovedhandel på Tokyo Stock Exchange. *[[Financial Times]]* mente at investorer ikke spekulerte i *Pokémon Go* alene, men i at fremtidige Nintendo-apper for mobile enheter ville være like vellykkede. Nintendo hadde tidligere nølt med å gå inn i markedet for mobile apper i den tro at det ville skade salget av portable spillkonsoller, men har nå endret satsingen sin. Nintendo planlegger å gi ut ytterligere fire spill for smarttelefoner innen mars 2016, og investorene bemerket at *Pokémon Go* viste at Nintendo fremdeles eide noen av verdens mest verdifulle immaterielle rettigheter med franchiser som *[[Super Mario (series)|*Super Mario*]]*, *[[The Legend of Zelda]]* og *[[Metroid]]*. Økningen i aksjekurser gjaldt også First Baking Co., Tomy, TV Tokyo og Bank of Kyoto som alle økte signifikant eller rekordartet. På samme måten økte Zagg som eier et selskap som lager batterietuier med 25% i tilknytning til *Pokémon Go*.

## Mottagelse

### Anmeldelser

*Pokémon Go* fikk ifølge nettstedet Metacritic blandede anmeldelser når det ble sluppet. Kritikerne likte spillet, men merket seg de tekniske problemene.

Kritikerne roste flere forskjellige sider ved *Pokémon Go*. Oscar Dayus fra *[[Pocket Gamer]]* sa at spillet var en svært morsom og hyggelig opplevelse, og fortsatte med å peke på at å fange pokémon i ens eget nabolag fikk han til smile mer enn noe annet spill har gjort på mange år. Jeremy Parish fra *[[US Gamer]]* sammenlignet spillet og de sosiale sidene i det med et MMO-spill. Anmelderne roste også spillet for å fremme fysisk aktivitet. Terri Schwartz fra IGN sa at det i hemmelighet var den beste treningsappen som var å finne, og at det endret hennes daglige spaserturer. Patrick Allen fra *[[Lifehacker]]* skrev en arikkel med tips til hvordan man kan trene med *Pokémon Go*. Julia Belluz fra *[[Vox (nettside)|Vox]]* sa at det kunne være den største utilsiktede treningsmoten noensinne, og skrev at utviklerne kanskje ikke har innsett at det fikk folk i bevegelse.

Philip Kollar og Allegra Frank fra *[[Polygon (nettside)|Polygon]]* var begge enige i at Pokémon Go er en spennende sosial erfaring, men var ikke sikre på hvor lenge spillet ville vare, om det ville vare i flere år eller bli en kortvarig «skogbrann» som hele spillverdenen snakket om i noen uker og som så ble glemt. De mente at det kom an på hvor ofte Niantic oppdaterte det.

Andre anmeldere ga uttrykk for mer negative meninger om spillet og mange viste til hvor ofte det var nede og andre tekniske problemer, sammen liten dybde i spillet. Kallie Plagge fra IGN sa at til tross for at spillet manglet finpuss og dybde, så kompenserte den helhetlige opplevelsen for det. Matt Peckham fra *[[Time (magazine)|Time]]* kritiserte spillet for å stadig være nede. Mike Cosimano fra *[[Destructoid]]* var også kritisk innstilt til spillet og mente at den opprinnelige idéen var lovende, men uheldig utført. Kat Brewster fra *[[The Guardian]]* skrev at selv om hun mente at *Pokémon Go* ikke var et godt spill, så var det en flott opplevelse. Serverproblemene fikk også negativ omtale. Miguel Concepcion fra GameSpot sa at selv om han likte spillets sterke sosiale appell og utseendet til spillet, de stadige feilene i begynnelsen var et rot på alle nivå hvor en av grunnene var konstante problemer med serverne.  En annen feil som dukket opp var «tre-stegs-glippen» som også fikk negativ omtale av anmelderne. Patricia Hernandez fra *[[Kotaku]]* sa at «tre-stegs-glippen» kom i tillegg til en skrekkelig lansering av *Pokémon Go*. Paul Tassi fra *[[Forbes]]* sa at på grunn av denne glippen kan spillerne ikke vite hvor en pokémon er 99% av gangene og at det gjør nesten alle tradisjonelle sporingsmåter meningsløse.

### Sosial og kulturell betydning

Spillet har blitt kalt et unikt fenomen på sosiale medier, som har brakt folk sammen fra alle sider i samfunnet. Tallrike mediekanaler kaller økningen i popularitet for «*Pokémon Go*-mani» eller «pokémani».

Spillets massive popularitet har ført til flere uvanlige positive effekter. For eksempel at spillere har heldigvis og tilfeldig hjulpet til med å fange kriminelle og rapportere pågående kriminalitet, som har bedret forholdet til «lovens lange arm», selv om ønsker om å besøke brannstasjoner og fengsler har ført til økt pågang på brannvesen og politi som har måttet si nei. Forretninger har tjent på nærliggende pokéstop eller på å være pokéstop med økning i besøk fra publikum som resultat og folks intense utforsking har gitt økt oppmerksomhet til lokale historiske steder. Noen steder har vurdert å kjøpe «lokkeduer» til spillet for å tiltrekke seg flere spillere til pokéstop på eiendommen sin. I løpet av den første uken dukket det opp et sekundært marked for spillet, både for videresalg av kontoer med høyt nivå på Craigslist og PlayerUp, og for salg av ekspertråd på Thumbtack.

T-Mobile US (leverandør av trådløse forbindelser) begynte å tilby gratis datatrafikk i et år for *Pokémon Go*-tjenester og Yelp la til et filter som bare viser bedrifter som lå nær et pokéstop. Besøk i nasjonalparker i USA økte på grunn av spillet med «hundretusener» mennesker som besøkte National Mall and Memorial Parks i Washington, D.C. helgen etter at *Pokémon Go* ble utgitt i USA. Små museer, som McNay Art Museum i San Antonio, Texas, Morikami Museum and Japanese Gardens i Boca Raton, Florida og Morikami Museum and Japanese Gardens i Boca Raton, Florida, med pokéstop i nærheten av utstillingene rapporterte også økning i antall besøkende. Veldedige organisasjoner henvendte seg også til spillerne med blant annet dyresentere som tilbød spillerne hjelp med å ruge og klekke ut egg hvis de hjalp til med å lufte hunder.

Flere bedrifter og virksomheter, spesielt innen mat og drikke, opplever høyere pågang og økt salg. Markedsbyrået Slant Marketing har avdekt at ca. 82 prosent av de som er ute og spiller *Pokémon Go* besøker lokale bedrifter. McDonald's i Japan har opprettet pokéstops i sine restauranter, noe som har ført til en vekst i salget på 27 prosent.
 
Eduardo Paes (ordfører i Rio de Janeiro) uttalte at han ønsket at appen ble utgitt i Brasil før Sommer-OL 2016 skulle arrangeres i byen og begge kandidatene i presidentvalget i USA (Hillary Clinton og Donald Trump) nevnte appen i sine valgkamper. Kort tid etter at spillet ble utgitt feiret mixed martial kjemper Michael Page sin knockout av Evangelista Santos ved å ta på seg en rød hatt og rulle en pokéball mot ham.

Spillet er kreditert for å ha popularisert utvidet virkelighet, og ble rost av genderfluid-grupper for å la spillerne velge en stil i stedet for et kjønn.

Visningstallene til melodien «Pokémon Theme» fra spillserien økte med 63 % på musikkstrømmetjenesten Spotify i løpet av den første måneden etter at spillet ble gitt ut. På samme tid registrerte også strømmetjenester som Hulu økt antall seere til Pokémon-serier og filmer. Twitch, har vært vert for *Twitch Plays Pokémon Go*, har skapt en *[[Twitch Plays Pokémon]]*-kanal hvor seerne kan styre en virtuell avatar i spillet med en iPhone som er programmert til å endre GPS-koordinatene til stedsangivelsen i spillet.

### Kritikk og hendelser

Appen har blitt kritisert for å bruke minnesteder og gravplasser som områder der brukerne kan fange pokémon. Slike steder har blant annet vært Auschwitz-Birkenau State Museum, United States Holocaust Memorial Museum, National September 11 Memorial & Museum og Æresgravlunden i Arlington. Spillet utløste klager fra det nederlandske selskapet ProRail, som sa at spillerne gikk i jernbanesporet, og brannstasjoner har bedt spillerne om å ikke samle seg på utsiden og hindre ansattes ferdsel.

Fordeling og plassering av pokéstop og pokégymmer er basert på portalene i Niantics spill *[[Ingress (videospill)|Ingress]],* og har blitt kritisert for å være færre i nabolag med minoriteter enn USAs demografi skulle tilsi. Innbyggere i Rhodes, en forstad til Sydney, ble så lei av store antall spillere som samlet seg i deres område at de kastet vannbomber på besøkende spillere.

Mange politidistrikt i flere land har sendt ut advarsler, noen med et smil, mot uoppmerksom kjøring, inntrengning på annenmanns eiendom og risikoen for å bli utnyttet av kriminelle på grunn av uoppmerksom ferdsel. Det har hendt at spillere har skadet seg mens de spilte, og bosniske spillere har blitt advart mot å rote seg inn i områder som ble minelagt på 1990-tallet under Bosnia-krigen. Den 20. juli 2016 ble en 18 år gammel mann i skutt og drept i Chiquimula i Guatemala mens han spilte sent om kvelden. Dette var det første dødsfallet i rapportert i forbindelse med appen. Guttens 17 år gamle søskenbarn, som var sammen med 18-åringen, ble skutt i foten. Politiet antar at de som skjøt brukte spillets GPS-system for å finne de to ofrene.

Al Azhar i Kairo beskrev spillet som en skadelig mani, og et medlem av parlamentets komité for forsvar og nasjonal sikkerhet anså det som et redskap for spionasje. En kosakkleder erklærte at det virket som satanisme, og Kuwait forbød *Pokémon Go* ved sensitive landemerker. I Indonesia har spillet offentlig blitt bedømt som en sikkerhetsrisiko av blant annet landets sikkerhetstjeneste, og i Israel har Forsvaret advart soldatene mot å bruke spillet på militærbasene.  I Saudi Arabia har det høyeste religionsrådet (Majlis Hay'at Kibar al-‘Ulama) erklært at selv om Pokémon allerede er forbudt, kreves det en ny avgjørelse for *Pokémon Go*.

Trine Skei Grande spilte Pokémon Go under den åpne høringen om forsvarets langtidsplan i Stortingets utenriks- og forsvarskomité i august 2016. Heimevernssoldater som uttalte seg til pressen sa at det var respektløst, mens andre politikere mente at Grande hadde evnen til å håndtere to ting på en gang.

### Helseeffekt
Det har blitt hevdet at *Pokémon Go* potensielt kan bedre mental og fysisk helse til spillere som lider av depresjon, sosial angst og agorafobi.

Mange spillere rapporterte økt motivasjon for å trene og hadde det bedre etter å ha spilt det. Dr. John Grohol, grunnleggeren av *Psych Central* var klar på at forskning viser at trening kan fungere som antidepressiv. Professor i klinisk psykologi Daniel Freeman ved University of Oxford uttrykte seg mer forsiktig og mente at kliniske studier var nødvendig for å kunne si noe om effekten av spill med utvidet virkelighet på mental helse.

*Pokémon Go* har blitt rost for å øke spilleres fysiske og mentale helse, men har også blitt kritisert for å være utilgjengelig for personer med fysiske funksjonshemminger siden de ikke kan bevege seg på samme måte som funksjonsfriske og ikke har den samme fingerferdigheten.

### Uoffisielle apper
Flere uoffisielle tredjepartsapper er laget til *Pokémon Go*. Notable apper inkluderer: «Poké Radar» og «Helper for *Pokémon Go*», hvor spillerne logger pokémon som de har funnet i et kart. På sitt mest populære ble «Poké Radar» nummer 2 i Apples App Store etter *Pokémon Go*. En annen app, GoChat, som tillater spillere å legge igjen beskjeder til andre spillere på spesielle steder, akkumulerte mer enn 1&nbsp;million nedlastinger på fem dager og kom inn på topp-ti listen i Apple App Store. Appen er imidlertid gratis for å unngå copyrightproblemer med Pokémon Company og har vist seg kostbar å vedlikeholde på grunn av den store trafikken.

Ifølge RiskIQ er minst 215 falske versjoner av spillet tilgjengelig per 17. juli 2016. Flere av disse falske appene inneholder ondartede programmer og datavirus.

## Pokémon Go i Norge
Pokémon Go ble lansert i Norge lørdag 16. juli 2016.

## Noter

## Referanser




## Eksterne lenker
*